Sendte varetektsfange 190 mil
For noen uker siden ble en mann pågrepet, mistenkt for menneskesmugling. Mannen ble varetektsfengslet på grunn av fare for bevisforspillelse, skriver Romerikes Blad. Mannen ble pågrepet av politiet på Romerike, men da han skulle varetektsfengsles fikk politiet problemer. Åse Kjustad Eriksson, leder for påtaleenheten i Romerike politidistrikt sier til VG Nett at politidistriktet måtte se seg om etter andre alternativer fordi alle fengslene på Østlandet var fulle. Det eneste alternativet viste seg å være Vadsø fengsel, 190 mil unna. - Da ble fangen sendt. Meg bekjent har dette bare skjedd en gang, sier hun. Hvis det ikke hadde vært ledig plass i Vadsø, hadde fangen måtte slippes fri. Det har ifølge Eriksson skjedd tidligere. - Det har skjedd, men ikke på en god stund nå, sier hun. Ifølge lederen for påtaleenheten er det sjelden at fanger må sendes så langt som 190 mil. - Det er lite praktisk å sende varetektsfanger til Vadsø. Dette er jo fanger som skal avhøres og framstilles for fengsling. Det lar seg ikke like lett gjøre når de er så langt unna, sier hun til Romerikes Blad. Utgiftene for den lange reisen betales av politidistriktet.
Det eneste fengselet som hadde plass til Romerike politidistrikts fange var Vadsø fengsel.